[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.9.2005

SEK(2005) 1091 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifterne for EUGFL, Garantisektionen Alarmsystemet nr. 7/2005

INDHOLDSFORTEGNELSE

1. INDLEDNING 3

2. BEMÆRKNINGER ANGÅENDE GENNEMFØRELSEN AF 2005-BUDGETTET 3

3. KONKLUSION 5

1. INDLEDNING

I bilag I vises den faktiske budgetgennemførelse i perioden 16. oktober 2004 til 31. maj 2005 sammenholdt med udgiftsprofilen på grundlag af den indikator, der blev fastlagt i henhold til bestemmelserne i Rådets forordning (EF) nr. 2040/2000 af 26. september 2000 om budgetdisciplin[1].

2. BEMÆRKNINGER ANGÅENDE GENNEMFØRELSEN AF 2005-BUDGETTET

Nedenfor følger korte bemærkninger angående de vigtigste forskelle mellem den faktiske gennemførelse og det gennemførelsesniveau, der fremgår af indikatoren for de forskellige sektorer i 2005-budgettet (NB: i parentes vises det aktuelle overforbrug (+) eller underforbrug (–)).

2.1. Valutafaktorer

Dollarens vekselkurs over for euroen

Udgifterne, der er påløbet i den førnævnte periode, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte såsom bomuldsstøtten påvirkes udgifterne af dollarens vekselkurs over for euroen.

Budgettet, som budgetmyndigheden vedtog, byggede på de bevillinger, der blev anmodet om i FBF for 2005, som blev opstillet på grundlag af en gennemsnitskurs på 1 EUR = 1,25 USD. Det skal bemærkes, at gennemsnitskursen i perioden 1. august 2004 til 31. maj 2005 var ca. 1 EUR = 1,28 USD, dvs. omkring 2 % højere end den kurs, som blev anvendt ved opstillingen af FBF for 2005.

2.2. Underudgiftsområde 1a – Markedsfaktorer

2.2.1. Markedsforanstaltninger for korn (+67,7 mio. EUR)

Kommissionen har samme opfattelse som i sidste måneds beretning (beretning nr. 6/2005 om alarmsystemet). Navnlig forventer Kommissionen stadig et betydeligt overforbrug af denne sektors bevillinger som følge af de øgede kornmængder, der indgår på offentligt lager efter den meget gode kornhøst i 2004/05.

2.2.2. Direkte betalinger for markafgrøder (+306,0 mio. EUR)

Som nævnt i beretning nr. 6/2005 om alarmsystemet er det stadig Kommissionens opfattelse, at det aktuelle overforbrug af denne sektors bevillinger sammenholdt med indikatorens niveau ikke viser det sandsynlige resultat på årsbasis. Efter en undersøgelse af medlemsstaternes forventede betalinger baseret på deres indberetninger af de parametre, der ligger til grund for gennemførelsen af denne ordning, forventer Kommissionen, at der ved udgangen af regnskabsåret vil være tale om et overforbrug på ca. 200,0 mio. EUR i forhold til de disponible bevillinger på 2005-budgettet.

2.2.3. Sukker (–163,1 mio. EUR)

Sektorens aktuelle underforbrug sammenholdt med indikatorens niveau skyldes en opbremsning af eksportrestitutionsbetalingernes tempo sammenholdt med tempoet i de foregående regnskabsår. Virkningen af de betydelige sukkermængder, der indgår på offentligt lager, og som på tidspunktet for denne beretnings udarbejdelse udgør rundt regnet 440 000 t, er endnu ikke slået igennem på udgifterne i denne sektor. De samlede udgifter i denne sektor vil afhænge af, hvor store mængder sukker der stadig vil være oplagret ved regnskabsårets afslutning.

2.2.4. Olivenolie (–6,1 mio. EUR)

Kommissionen har truffet sin afgørelse om den endelige produktionsstøttesats for olivenolie. De deraf følgende udgifter vil ligge tæt op ad bevillingsniveauet i 2005-budgettet.

2.2.5. Spindplanter (+97,3 mio. EUR)

Også i denne sektor har Kommissionen truffet sin afgørelse om den endelige støttesats for bomuld. De deraf følgende udgifter til bomuld vil være rundt regnet 67,0 mio. EUR højere end det beløb, der blev fastsat til denne foranstaltning i 2005-budgettet.

2.2.6. Direkte støtte af horisontal art (+56,8 mio. EUR)

Som det allerede er fremhævet i beretning nr. 6/2005 om alarmsystemet, vil der være et overforbrug af bevillinger til den generelle arealbetalingsordning (SAPS), der omfatter otte af de ti nye medlemsstater. Dette skyldes effekten af dobbeltkursen, som opstår i forbindelse med støtteudbetalingen i national valuta fra disse medlemsstater, som ikke deltager i den fælles valuta.

2.2.7. Mælk og mejeriprodukter (–441,0 mio. EUR)

Kommissionen forventer, at det underforbrug, som indikatoren i denne sektor har udvist siden februar, vil fortsætte til regnskabsårets afslutning, og at dets nuværende niveau meget vel kan blive næsten fordoblet, hvis de gunstige interne og eksterne markedsforhold varer ved. Som følge af disse forhold har Kommissionen kunnet nedsætte niveauet for eksportrestitutionerne og hjemmemarkedsstøtten til de forskellige produkter i denne sektor i forhold til de niveauer, der blev fastsat i 2005-budgettet, hvilket har ført til ovennævnte underforbrug.

2.2.8. Oksekød (+340,3 mio. EUR)

Kommissionen er enig i det overforbrug, som indikatoren er begyndt at udvise i denne sektor, og forventer, at dette vil vare ved til regnskabsårets afslutning, hvis medlemsstaterne betaler alle skyldige husdyrpræmier for 2004, som det er anført i de disponible data.

2.2.9. Regnskabsafslutning (–500,0 million EUR)

Som nævnt i beretning nr. 6/2005 om alarmsystemet forventes der ved regnskabsårets afslutning en forhøjelse af tilbagebetalingerne (claw-backs) fra medlemsstaterne på ca. –170,0 mio. EUR som følge af proceduren for kontrol af regnskabers overensstemmelse med EF-forskrifterne.

2.3. Underudgiftsområde 1b – Udvikling af landdistrikter (+71,9 mio. EUR)

2005-forpligtelsesbevillingerne til udvikling af landdistrikter (EU-15) og til overgangsinstrumentet for de nye medlemsstater blev fastsat til loftet for dette underudgiftsområde.

I april 2005 var der disponeret over alle budgetmæssige bevillinger til forpligtelser til overgangsinstrumentet, som gennemføres på grundlag af opdelte bevillinger. Samtidig var der foretaget betalinger på 920,3 mio. EUR af de fastsatte betalingsbevillinger på 1 369,4 mio. EUR.

Det nuværende overforbrug lægger derfor beslag på forpligtelsesbevillingerne til udvikling af landdistrikter under EUGFL, Garantisektionen. Da disse bevillinger er fastsat til loftet, er det nuværende overforbrug af bevillinger midlertidigt, og der kan ikke blive tale om et sådant overforbrug på dette underudgiftsområde ved regnskabsårets afslutning.

3. KONKLUSION

For underudgiftsområde 1a er bevillingsforbruget vedrørende medlemsstaternes udgifter fra den 16. oktober 2004 til den 31. maj 2005 nået op på 36 774,1 mio. EUR, dvs. 85,8 % af de disponible bevillinger. For denne periode er overforbruget af budgettets bevillinger set i forhold til indikatoren opgjort til ca. 261,4 mio. EUR. Dette skyldes især sektoren for vegetabilske produkter, medens sektoren for animalske produkter havde et underforbrug af budgettets bevillinger. På nuværende tidspunkt forventer Kommissionen, at den aktuelle trend for indikatoren for såvel sektoren for vegetabilske produkter (overforbrug af bevillinger) som sektoren for animalske produkter (underforbrug af bevillinger) vil fortsætte til udgangen af regnskabsåret.

For underudgiftsområde 1b er bevillingsforbruget vedrørende medlemsstaternes udgifter fra den 16. oktober 2004 til den 31. maj 2005 nået op på 3 506,4 mio. EUR, dvs. 51,3 % af de disponible bevillinger. På nuværende tidspunkt forventer Kommissionen, at bevillingerne til denne sektor vil blive brugt som forudset i 2005-budgettet.

[pic]

[1] EFT L 244 af 29.9.2000, s. 27.